als_Latn dik_Latn sag_Latn
Llalla-Ramës: “Kandidatët e tu në zgjedhjet e 25 qershorit, me rekorde kriminale”
Nga Anduena Llabani
Kryeprokurori Adriatik Llalla i ka kthyer përgjigje kryeministrit Rama për listën e kandidatëve, nëse ka apo jo persona me rekorde kriminale.
Llalla tha se pas verifikimeve të bëra rezultoi që disa persona kishin probleme, por që tani ata persona nuk janë më në listën e kandidatëve për deputetë në PS.
“Ende nga KQZ nuk kemi, nuk na është kërkuar verifikimi i kandidaturave.
Janë mjaft raste që janë kërkuar paraprakisht nga kryeministri i vendit për t’u verifikuar përpara se PS të nxirrte listën e kandidatëve të saj, të cilët janë verifikuar dhe i janë kthyer përgjigje përkatëse kërkuesit dhe këta individë nuk janë përfshirë në listat e kandidimit të PS. Numri i tyre mund të ketë qenë rreth 2%”,- ka thënë Llalla.
Puçi në Turqi, Llalla: Ka dyshime se disa persona fshihen në Shqipëri
Prokurori i Përgjithshëm, Adriatik Llalla, ka folur edhe në lidhje me grushtin e shtetit në Turqi të mbetur në tentativë korrikun e vitit të kaluar.
Llalla tha se dyshohet se disa persona fshihen në Shqipëri dhe për këta po bëhen verifikime. Pak ditë më parë, në Shqipëri mbërriti një delegacion me prokurorë turq. Burime brenda takimit thanë se ata kanë paraqitur një listë me emrat e personave të cilët dyshohet se jetojnë në Shqipëri e për të cilët ka një urdhër ndalimi nga shteti grek për grusht shteti.
“Shqetësimi kryesor i qeverisë turke aktualisht është hetimi i rasteve të ngjarjeve të vitit të kaluar. Prokuroria turke kërkoi bashkëpunim të mëtejshëm me strukturat e prokurorisë shqiptare për të vënë në dispozicion hetimet në rastet që ata dyshojnë se elementë të përfshirë në këtë grusht shtetit mund të fshihen edhe në Shqipëri. Këto janë në proces hetimi, të dhënat janë paraprake, pritet verifikimi i tyre në kuadër të bashkëpunimit do të vlerësohet nëse do të vihen në dispozicion të medias apo do të kalojnë direkt në autoritetet përkatëse”,- tha Llalla.
Por a ka dyshime se ka persona të tillë në Shqipëri?
Ja si përgjigjet Llalla:
“Dyshimet janë se po. Dyshimet e autoriteteve turke janë se autorët e këtyre veprave penale të këtij grushti shteti mund të jenë edhe persona që fshihen pas bizneseve. Nuk mund të bëhen publike emrat që në këtë fazë. Të dhënat janë të plota, pritet vetë verifikimi nga ana jonë. Në varësi të të dhënave që na vihen në dispozicion nga autoritetet turke ne do të kryejmë hetime brenda kapaciteteve që kemi, pra brenda atyre hapësirave që ligji shqiptar i lejon”,- shtoi ai.
Llalla: nuk kemi të dhëna dhe dyshime për sulme terroriste në Shqipëri
Prokurori i Përgjithshëm Adriatik Llalla tha se në Shqipëri deri tani nuk ka asnjë dyshim për sulme terroriste si ato që ndodhën ditën e djeshme në Mançester. Pavarësisht kësaj, – tha Llalla,- strukturat e shtetit janë të angazhuara për mbledhjen e informacioneve.
Në lidhje me sulmet kibernetike, kryeprokurori u shpreh se Shqipëria ka staf të trajnuar në perëndim për të paraprirë një situatë të tillë.
“Nga të dhënat e deritanishme të autoriteteve shqiptare nuk ka dyshime për ngjarje të tilla në vendin tonë. Gjithsesi, të gjitha strukturat e shtetit janë të angazhuara për të mbledhur informacione në kuadër të këtij rreziku që tani është shpërndarë në gjithë botën.
“Krimet kibernetike janë shqetësim për të gjithë botën, ashtu edhe për vendin tonë. Më të prekura janë bizneset, individët, jeta personale e personave të ndryshëm. Prokuroria ka ngritur strukturat e saj të specializuara si në prokurorinë qendrore, në disa prokurori të vendit, stafet tona janë të përgatitura, të trajnuara në vende të ndryshme të perëndimit, besoj se kemi kapacitetet e duhura për t’i paraprirë kësaj situate”,- përfundoi prokurori i Përgjithshëm. /Blitz.al/
als_Latn lug_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn